b'\n_START_ARTICLE_\nIztok Puc\n_START_SECTION_\n\xc5\xbdivljenjepis\n_START_PARAGRAPH_\nPuc je svojo \xc5\xa1portno pot za\xc4\x8del v RK \xc5\xa0o\xc5\xa1tanj (sedaj RK Gorenje Velenje), nadaljeval v banjalu\xc5\xa1kem Borcu in RK Zagreb (osvojil dva naslova evropskih klubskih prvakov) ter kon\xc4\x8dal v Sloveniji - najprej pet sezon v RK Celje Pivovarna La\xc5\xa1ko, s katerim je osvojil pet naslovov dr\xc5\xbeavnih in pokalnih prvakov ter tri polfinala evropske lige prvakov. Svojo kariero je zaklju\xc4\x8dil v RK Prule kot igralec (dr\xc5\xbeavni prvak RS 2002) in na koncu kot \xc5\xa1portni direktor. Na olimpijskih igrah je nastopil s tremi razli\xc4\x8dnimi reprezentancami. Z jugoslovansko je osvojil bronasto medaljo na Poletnih olimpijskih igrah 1988, s hrva\xc5\xa1ko zlato medaljo na Poletnih olimpijskih igrah 1996, s slovensko pa osmo mesto na Poletnih olimpijskih igrah 2000. Ob tem je s hrva\xc5\xa1ko reprezentanco osvojil \xc5\xa1e srebrno medaljo na Svetovnem prvenstvu 1995._NEWLINE_Svojo aktivno \xc5\xa1portno kariero je kon\xc4\x8dal pri Mobitelu Prule, kjer je nato postal tudi \xc5\xa1portni direktor kluba. V ZDA se je z dru\xc5\xbeino preselil, ker njegov sin Borut Puc na Floridi trenira tenis. Ob 60. obletnici Rokometne zveze Slovenije je bil razgla\xc5\xa1en za najbolj\xc5\xa1ega slovenskega levega zunanjega igralca v zgodovini. Leta 2011 je zbolel za rakom in kasneje umrl na zdravljenju na Floridi. Leta 2016 je bil sprejet v Hram slovenskih \xc5\xa1portnih junakov.'